Skip skeur in twee aan Japanse kusDie Panama-skip Crimson Polaris het skipbreuk gely in Hachinoge, Aomori in Japan – foto van Jiji Press van Japan se Tweede Streekskuswag-hoofkantoor (12 Augustus 2021) (Foto: Handout/various sources/AFP) ŉ Vragskip het skipbreuk gely en in twee geskeur in die noorde van Japan, het die kuswag Donderdag gesê. Bemanningslede van die Panama-vaartuig is na veiligheid geneem. Lugfoto’s wys hoe die Crimson Polaris in twee geskeur het. ŉ Brandstoflek uit die skip het sowat 24 km ver versprei, het ŉ woordvoerder van die kuswag aan AFP gesê, maar die omvang van die omgewingskade is nog nie bekend nie. “Crimson Polaris het in Hachinohe-hawe in Aomori skipbreuk gely,” het die woordvoerder op voorwaarde van anonimiteit gesê. “Al 21 bemanningslede – van China en die Filippyne, is veilig.” Drie patrolliebote en drie vliegtuie is Woensdag na die toneel ontbied. Owerhede probeer om die olielek te beperk, maar kon nog nie ŉ olieheining om die boot oprig nie. Die patrolliebote sal deurnag op die toneel bly. Geen ander vaartuig was in die voorval betrokke nie.